Il-Ministeru tal-Edukazzjoni u x-Xogħol se jagħmel stħarrig fost aktar minn 9,000 ruħ li jirċievu l-benefiċċji soċjali biex jara jekk jixtiequx jaħdmu, ix-xogħol li lesti jagħmlu u x’paga jistennew mix-xogħol li jridu. Dan l-istħarrig ser isir bil-għan li tinġabar l-informazzjoni meħtiega biex tkun tista tiġi ddisinjata skema bl-isem ‘Make work pay’. Il-Ministru Evarist Bartolo qal li minkejja li r-rata tal-qgħad hi relattivament baxxa, l-Gvern għadu mhux sodisfatt u jrid li aktar persuni jkunu attivi fis-suq tax-xogħol. Spjega li l-għan tal-Gvern hu biex jara x’qed iżomm lil dawn il-persuni lura milli jidħlu fid-dinja tax-xogħol. Is-sur Bartolo qal li fost il-persuni mistħarġa hemm ħafna li huma nisa li huma separati u single mothers . Il-Ministru Bartolo qal li dan l-eżerċizzju qed isir fil-kuntest tal-programm Job Plus u bħala parti mill-istrateġija tal-Gvern li inaqqas l-għadd ta’ persuni li jinsabu fir-riskju tal-faqar. Huwa qal li l-Gvern ser jikkonsulta ma min iħaddem u lest joffri kumpens lil kumpaniji biex jinċentivhom li iħaddmu persuni li jkunu fuq il-benefiċċji soċjali.